Blanár, Juraj, podpredseda NR SR (2020-11-25):
Áno, ďakujem, pán predsedajúci. Ctená snemovňa, vypočul som si vystúpenie predovšetkým pána kolegu Osuského a poznám názory pána kolegu aj zo zahraničného výboru a ja si dovolím možno podotknúť na niektoré veci, ktoré možno ušli pozornosti, a preto chcem to ešte raz zdôrazniť na záver teda pri zhodnotení. Európska rada sama pripomína, že prechodné obdobie končí a so znepokojením konštatuje, že pokrok v kľúčových otázkach záujmov Únie stále nepostačuje na dosiahnutie dohody. A ďalej pokračuje: „Európska rada vyzýva členské štáty, teda aj Slovenskú republiku, inštitúcie Únie a všetky zainteresované strany, aby sa intenzívnejšie usilovali zabezpečiť na všetkých úrovniach pripravenosť na všetky scenáre vrátane možnosti nedosiahnutia žiadnej dohody.“ Čiže to, čo my predkladáme, sa nejako nevymyká našim spoločným názorom, pán kolega alebo páni kolegovia a kolegyne, pretože náš záujem je, aby sme počítali s touto alternatívou, ktorá sa ukazuje, že je veľmi pravdepodobná, a preto sme prišli s týmto návrhom, pretože sme poslanci Národnej rady, ktorej sa vláda má svojím spôsobom zodpovedať a mala by prísť a vlastne v súlade s týmito odporúčaniami Európskej rady predložiť správu pripravenosti, čo sa bude diať v prípade nedohody slovenského, v slovensko-britských vzťahov. Toto je podľa mňa to, čo sme chceli predovšetkým týmto uznesením predniesť, lebo skôr sme to očakávali od, povedzme, vás koaličných poslancov, ktorí máte viac informácií pravdepodobne, pretože ste o tom informovali, pani kolegyňa Pleštinská hovorila, že minister zahraničí, zahraničných vecí pripravuje niečo a tak ďalej. To je fajn, ak je toto všetko pravda, ako hovoríte, tak práve preto tu mala byť možno iniciatíva z vašej strany prísť s takýmto uznesením a požiadať, aby vláda predstúpila. Každý z nás, si myslím, že je dobré, aby vedel, a predovšetkým občania Slovenskej republiky, tí, ktorí tam žijú, ale aj tí, ktorí obchodujú a budú obchodovať so Spojeným kráľovstvom, s Veľkou Britániou, tak aby vedeli, čo ďalej. Rovnako, pán kolega Osuský, my tu nepíšeme v tomto bode C. uznesenia, že kam má sa premiestniť to zlato. To určite uznáte, preto to dávam na pravú mieru, lebo vy ste sa snažili už hovoriť o tom, že my nebodaj máme jasný cieľ, že kde to má ísť. Nie, vôbec, pretože ak je to tak, tak fajn, ja len chcem to dať na pravú mieru, a preto tu dávame tým, ktorí to majú na starosti, ktorí sa tým zaoberajú, ktorí sú za to platení, a to sú – guvernér Národnej banky a jeho celý tím, aby oni posúdili riziko súvisiace s ďalším uložením, lebo, samozrejme, musia vedieť, že či tam nejaké riziko je, alebo ho vyhodnocujú, alebo nie je tam riziko a budú pokračovať ďalej. Čiže ja sa domnievam, že je to výsostne konštruktívna vec, ale hlavne preventívna. Ja plne chápem, že v tomto období nás zamestnáva boj s COVID-om-19, to je úplne jasné, všetky krajiny. Ale popri tom tu beží ekonomika ako-tak, chvalabohu, napriek mnohým obmedzeniam a bude bežať aj po 1. 1., keď nedôjde k dohode so Spojeným kráľovstvom a toto je potrebné, aby sme zvládli a nechytali mačku za chvost. Preto sme chceli požiadať, aby vláda prišla a povedala, áno, sme pripravení, takto a takto ideme riešiť veci. Preto vás chcem ešte raz veľmi pekne požiadať, vážené kolegyne, kolegovia, napriek tomu, že to vo výbore pre európske záležitosti neprešlo tým, že tuším, že bolo málo hlasov, aj keď (reakcia spravodajcu), bolo plno. Čiže bolo to odmietnuté. Aby ste zvážili vaše hlasovanie záverečné, pretože na tomto všetkom v podstate, čo tu je uvedené, sa zhodneme. Ja som nepočul ani od pána poslanca Osuského, že toto tam nie je potrebné, že toto tam nemá byť a že s týmto nesúhlasíme. Čiže z tohto pohľadu to môže byť len pre parlament dobré, aby sme informovaní boli nielen my, ale prostredníctvom nás a masmédií, keď sa to dostane do pléna Národnej rady aj občania Slovenskej republiky a všetci tí, ktorých sa to bude týkať od 1. 1. 2021. Ďakujem veľmi pekne a ešte raz vás chcem požiadať o podporu.